DEĊIŻJONI TAL-KUMMISSJONI
tal-5 ta’ Awwissu 2005
dwar il-finanzjament għall-2005 ta' ħlasijiet għal appoġġ informatiku u l-azzjonijiet ta' komunikazzjoni fil-qasam tas-saħħa u tal-benesseri ta' l-annimali
(2005/607/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-deċiżjoni tal-Kunsill 90/424/KEE tas-26 ta' Ġunju 1990 dwar l-infiq fil-qasam veterinarju (1), u b'mod partikolari, l-Artikoli 17, 37 u 37 tagħha,
Billi:
(1)
Id-Deċiżjoni 2004/292/KE tal-Kummissjoni tat-30 ta' Marzu 2004 (2) dwar l-istabbiliment ta' sistema integrata TRACES għamlet il-parteċipazzjoni fis-sistema ta’ l-Istati Membri obbligatorja mill-31 ta' Diċembru 2004. L-infiq meħtieġ għall-aġġornament tas-sistema b'riżultat ta' l-evoluzzjoni tal-leġiżlazzjoni veterinarja rilevanti jrid jiġi previst. Minħabba r-rekwiżiti tekniċi marbuta mad-disponibbiltà u l-istabbiltà ta' l-ambjent ta' produzzjoni ta' TRACES kif ukoll dawk marbuta mal-ħtiġijiet tas-sikurezza, l-akkwist ta' materjal informatiku u l-istabbiliment ta' tim ta' sorveljanza u ta' manutenzjoni ddedikati biss għal din is-sistema huma meħtieġa wkoll. L-użu ta' kuljum tas-sistema jirrikjedi, fl-aħħar mill-aħħar id-disponibbiltà ta' appoġġ loġistiku adegwat.
(2)
Is-sistema ta' notifika stabbilità abbażi tad-Direttiva 82/894/KEE dwar in-notifika tal-mard ta' l-annimali fil-Komunità (3), permezz tad-Deċiżjoni 2005/176/KE tal-Kummissjoni ta' l-1 ta' Marzu 2005 li tistabbilixxi l-forma kodifikata u l-kodiċi relattivi għan-notifika tal-mard ta' l-annimali skond id-Direttiva 82/894/KEE tal-Kunsill (4) trid tittejjeb sabiex jiġi żgurat użu aktar adattat u aktar ħafif għall-utent, partikolarment permezz ta' l-akkwist ta' interfejs kartografiku aħjar.
(3)
Fil-qafas ta’ l-implimentazzjoni ta' politika ta' informazzjoni fil-qasam tal-ħarsien ta' l-annimali, iridu jiġu adottati miżuri fid-dawl ta' l-applikazzjoni tar-Regolament (KE) Nru 1/2005 tal-Kunsill dwar il-ħarsien ta' l-annimali matul it-trasport (5). Partikolarment, huma meħtieġa studji dwar l-użu tat-teknoloġija tan-navigazzjoni bis-satellita, kif ukoll dwar l-iżvilupp ta' sistema ta' informazzjoni li hija kompatibbli mas-sistemi eżistenti, u notevolment TRACES.
(4)
Il-politika ta' informazzjoni dwar il-ħarsien ta' l-annimali teħtieġ ukoll it-tixrid ta' informazzjoni dwar l-evoluzzjonijiet tekniċi u xjentifiċi f'dan il-qasam, kif ukoll it-twettiq ta' stħarriġ dwar l-attitudni tal-konsumaturi fir-rigward tal-benesseri ta' l-annimali mrobbija.
(5)
Il-miżuri previsti f'din id-Deċiżjoni huma konformi ma' l-opinjoni tal-Kumitat Permanenti tal-Katina Alimentari u s-Saħħa ta' l-Annimali.
IDDEĊIDIET LI:
Artikolu 1
Traces
Il-manutenzjoni u l-aġġornament tas-sistema TRACES, awtorizzat fid-Deċiżjoni 2004/292/KE tal-Kummissjoni, huma awtorizzati għall-ispejjeż u l-għanijiet li ġejjin:
-
500 000 € għall-akkwist ta' tagħmir u appoġġ tekniku speċifiċi li huma indispensabbli għall-ħtiġijiet ta' disponibbiltà u tas-sigurtà tas-sistema;
-
300 000 € għall-akkwist ta' l-appoġġ loġistiku meħtieġ fil-qasam ta' l-appoġġ għall-utenti tas-sistema;
-
200 000 € għall-akkwist ta' l-appoġġ ta' manutenzjoni meħtieġ sabiex is-sistema tiġi adattata għall-evoluzzjonijiet legali u tekniċi.
Artikolu 2
Sistema ta' notifikazzjoni tal-mard ta' l-annimali
Il-manutenzjoni tas-sistema ta' notifikazzjoni, awtorizzata fid-Deċiżjoni 2005/176/KE, kif ukoll l-akkwist ta' softwer kartografiku speċifiku għal din is-sistema huma awtorizzati għal ammont ta' 115 000€
Artikolu 3
Informazzjoni fil-qasam tal-benesseri ta' l-annimali
1. L-azzjonijiet segwenti fil-qasam tal-benesseri ta' l-annimali huma awtorizzati għal ammont ta' 450 000€:
-
studju għad-definizzjoni ta' speċifikazzjonijiet għal sistema ta' navigazzjoni hekk kif imsemmi fl-Anness I, Kapitolu VI, punt 4 tar-Regolament (KE) Nru 1/2005 tal-Kunsill;
-
studju għall-iżvilupp ta' teknoloġiji ta' l-informazzjoni u tal-komunikazzjoni marbuta mat-tagħmir ta' navigazzjoni bis-satellita li jippermettu t-titjib ta' l-effikaċja tal-kontrolli uffiċjali f'dan il-qasam;
2. It-twettiq ta' stħarriġ tat-tip “Eurobarometer” dwar l-attitudni tal-konsumaturi fir-rigward tal-benesseri ta' l-annimali mrobbija huwa awtorizzat għall-ammont ta' 250 000€
3. Il-pubblikazzjoni mill-Kummissjoni ta' informazzjoni dwar il-leġiżlazzjoni Komunitarja fir-rigward tal-ħarsien ta' l-annimali hija awtorizzata għall-ammont ta' 145 000€
Artikolu 4
Il-finanzjament ta' l-azzjonijiet previst fl-Artikoli 1,2 u 3 u l-għażla tal-kuntratturi se jsiru abbażi tal-kuntratt ta' qafas eżistenti.
Magħmul fi Brussell, nhar il-5 ta’ Awwissu 2005.